UBERA ARANZETA (EH Bildu, 2018-06-28):
Egun on denoi.
Euskadiko Eskola Kontseilua Lege aldaketa honi ezezkoa emango diogu. Asko pozten gara, benetan asko pozten gara kooperatibak ikastetxe publikoetako zuzendariak eta Euskal Herriko Unibertsitateak ordezkaritza izatearekin. Zintzoki diot, asko pozten gara eta gure taldeak ere horren aldeko hautua egin du.
Baina pena bat izan da lege aldaketa soilik horretara mugatzea, alegia, osaketara mugatzea. Eta osaketara mugatuta ere, aldaketa sakonagoa izan zitekeen eta aldaketa ere garaiei egokituagoa izan zitekeen, ez dena izan.
Aukera polita galdu dugu 1988ko legea garai berrietara egokitzeko, zeren eta hartu kontuan 88ko legeaz ari gara, aukera polita galdu dugu Euskadiko Eskola Kontseilua bitarteko, dinamiko, funtzional, bizi eta eraginkorra bilakatzeko. Izan ere, zoritxarrez urteen poderioz, arrazoi batzuengatik eta beste batzuengatik Gobernuaren bitarteko burokratiko bat bilakatu da, parte-hartzea bidean galtzen joan da. Kontseiluak maila ezberdinetakoak daude: Bata da EAE mailakoa, beste herrialde mailakoa eta beste bat herrietakoa. Herrialdeetakoak eta herrietakoak ikustea besterik ez dago desaktibatuak daudela.
Beraz, komunitatean jokatu beharko lukeen papera jokatzeari utzi diote kontseilu hauek zoritxarrez, eta eskolatik haratago hezkuntzak izan behar duen papera baztertu egin du. 88ko legea hartzen baldin badugu, gaur onartuko den lege aldaketa onartzen baldin badugu, gero testu refundido egiten baldin badugu, legea zaharkitua geratuko zaigu zoritxarrez. Legea zaharkitua geratuko da, ez bakarrik hezkuntza ikuspegitik, baita ere hizkuntza ikuspegitik. Ikusi legea nola erredaktatuta dagoen, terminologia ikuspegitik.
Ez dugu ulertu zergatik behin ponentzia aprobetxatuta dagoen, ez den aprobetxatu lege guztia errebisatzeko, eguneratzeko hezkuntza ikuspegitik, hizkuntza ikuspegitik, ikuspegi juridikotik. Aukera polita geneukan horretarako, kontuan hartuta zer erronka ditugun. Teorian suposatzen da balizko hezkuntza lege baten eztabaida dugula. Ikusi zer paper jokatu dezakeen horretan kontseiluak, EAE mailakoak eta besteak. Ikustea besterik ez atzoko ebaluazio diagnostikoaren emaitzak zeintzuk izan diren. Ez didazu esango erronkak ez ditugunik eta horrelako tresna batek jokatu dezakeen papera.
Gure taldeak zuzenketak aurkeztu zituen, onartu zitzaizkion bakarrik aldatu den legeari egindako zuzenketak. Horregatik, beste lege proposamen bat...
Comienzo d la cinta nº 06
...aldatu den legeari egindako zuzenketak, horregatik beste lege proposamen bat aurkeztu genuen. Lege proposamen bat egin genuen aprobetxatuta ponentzia irekita zegoela eztabaida bere osotasunean zabaltzeko, errebisio guztia egiteko baina ez dugu arrakastarik eduki. 2017an gaude, beitu 88tik gizartea zenbat aldatu den eta Eskola Kontseilua ez da aldatu, izan beharko lukeen potentzialtasun guztia ez dauka. Gogoratu hizkuntzak duen organo parte hartzailerik gorena dela.
Gure helburua zen eztabaida aberastea, irekitzea, baina ez dugu lortu. Eta zer zen zehazki bilatzen duguna? Laburbilduz, bilatzen genuena zen Euskadiko Eskola Kontseilua demokratizatzea, alegia Arartekoa Legebiltzarrak aukeratzen duen bezala, ba Euskadiko Eskola Kontseiluko presidentea ere Legebiltzarrak aukeratzea edo herrialdeetako arduradun nagusia EAEko Eskola Kontseiluak aukeratzea dauden kideen artean.
Bilatzen genuena zen ere herrialdeetako eta herrietako eskola kontseiluak aktibatzea. Bilatzen genuena zen parte-hartzea zabaltzea, ez bakarrik kooperatibak edo ikastetxe publikoetako zuzendariak, edo eta Euskal Herriko Unibertsitateak, bilatzen genuen hezkuntzak izan behar duen ikuspegi integral hori lortzeko ordezkaritza ere bideratzea. Proposatzen genuen Euskaltzaindia, Emakunde, Osasun Saileko ordezkariak ere egitea, genero ikuspegia, hizkuntza ikuspegia, bizitza osasuntsua egiteko ohiturak eskuratzeko politikak erdiesteko. Horregatik bilatzen genuen bestelako ordezkaritza bat izatea Eskola Kontseiluan.
Proposatzen genuen, kontutan izanda etorkizuneko erronkak zeintzuk diren eta dagoeneko ia gainetik pasa zaizkigunak, Eskola Kontseiluaren funtzioetan, helburuetan aukera berdintasuna, inklusioa, aniztasuna, irakasleen formakuntza, ikastetxeen giza baliabideak. Helburu horietan ere sakontzea eta horiek gehiago zehaztea, ze guztiok ikusi dugu hor gakoak daudela.
Planteatzen genuen Eskola Kontseiluak Gobernuari egiten dizkion aholku eta gomendioen exekuziori jarraipena egitea eta hor urteko txosten bat egitea, urteko ebaluazio bat egiten da esaterako Nafarroako Eskola Kontseiluak egiten du, egiten du eta hori da errealismoa eta pragmatismoz jokatzea eta benetan tresna eraginkor bat bilakatzea. Hori da ere bilatzen genuena. Planteatzen genuen ere herri ikuspegia, mugaz gaindiko elkarlana, nazioartera irekia izango den organo bilakatzea. Zeren galdera zuzena, begira Estatuko gainerako eskola kontseiluek beraien artean harremana dituzte, harreman nahiko sendoak. Eta gure Eskola Kontseiluak, baditu harremanak? Zer nolako harremanak ditu gainerako kontseiluekin?
Bueno eta hainbat hausnarketa planteatzen genituen baina ez da posible izan, beste batean izan beharko da. Eztabaida soilik osaketara mugatu da eta hau ere oso mugatua izan da baina modu propositiboan eta positiboan bukatu nahi dut gaurko hitzartzea, eta ea hemendik tarte ez hain luzera posible den hausnarketa eta eztabaida guzti horren inguruan irekitzea, zabaltzea eta ematea. Bitartean zoriondu kooperatibak, zoriondu ikastetxe publikoetako zuzendariak, zoriondu Euskal Herriko Unibertsitatea, eta ea hurrengo batean guztiok zoriontzeko moduan gauden.
Eskerrik asko.